यूजर्स को मिलेगी कॉलर आइडेंटिफिकेशन सर्विस, मई लास्ट तक रोल आउट होगा फीचर
WhatsApp partners with Truecaller, app users will get caller ID identification service, वॉट्सऐप ने ट्रूकॉलर के साथ की पार्टनरशिप, ऐप यूजर्स को मिलेगी कॉलर ID आइडेंटिफिकेशन सर्विस
वॉट्सऐप जल्द ही फेक और स्पैम कॉल (वीडियो/ऑडियो दोनों) की पहचान करने के लिए ऐप में नया फीचर एड करने वाला है। इसके लिए इंस्टेंट मैसेजिंग ऐप ने कॉलर आइडेंटिफिकेशन सर्विस देने के लिए ट्रूकॉलर के साथ पार्टनरशिप की है।
मीडिया रिपोर्ट के अनुसार, यह फीचर वॉट्सऐप यूजर्स को फेक, स्पैम और इंटरनेट के जरिए आने वाले कॉल्स की पहचान करने में मदद करेगा।
नया फीचर वॉट्सऐप के वीडियो और ऑडियो दोनों कॉल्स के लिए अवेलेबल होगा। अभी ट्रूकॉलर केवल उन कॉल्स की पहचान कर पाता है, जो यूजर्स को उनके टेलीकॉम सर्विस प्रोवाइडर के जरिए मिलती हैं।
मई महीने के लास्ट तक सभी के लिए रोल आउट होगा फीचर
ट्रूकॉलर के चीफ एग्जीक्यूटिव ऑफिसर एलन ममेदी ने बताया है कि अभी ये फीचर बीटा टेस्टिंग में है। मई महीने के लास्ट तक यह फीचर दुनियाभर में रोल आउट किया जाएगा। हालांकि, उन्होंने इस फीचर के रोल आउट होने को लेकर कोई कंफर्म डेट नहीं बताई है।
लगातार टेलीमार्केटिंग और स्पैम कॉल की संख्या बढ़ रही
ट्रूकॉलर की 2021 की रिपोर्ट के मुताबिक, भारत सहित अन्य देशों में लगातार टेलीमार्केटिंग और स्पैम कॉल की संख्या बढ़ रही है। यहां मोबाइल यूजर्स औसतन हर महीने लगभग 17 स्पैम कॉल्स आते हैं।
इससे पहले इस साल की शुरुआत में टेलीकॉम रेगुलेटर ने एयरटेल, रिलायंस जियो और वोडाफोन-आइडिया को आर्टिफिशियल इंटेलिजेंस (AI) के जरिए टेलीमार्केटिंग कॉल्स को ब्लॉक करने का निर्देश दिया है। ट्रूकॉलर की ओर से बताया गया है कि वह इस तरह की सर्विस शुरू करने के लिए टेलीकॉम ऑपरेटर्स के साथ बात कर रहा है।
व्हॉट्सऐप और ट्रूकॉलर के लिए बड़ा मार्केट है भारत
व्हाट्सएप भारत में सबसे अधिक यूज किया जाने वाला मैसेजिंग प्लेटफॉर्म है, जिसके यहां 40 करोड़ से अधिक यूजर्स हैं। वहीं, ट्रूकॉलर के लिए भी भारत सबसे बड़ा मार्केट है। दुनियाभर में ट्रूकॉलर के 350 मिलियन यूजर्स है, जिसमें से सबसे अधिक 250 मिलियन यूजर्स के साथ भारत सबसे बड़ा मार्केट है।
पिछले 2 हफ्तों में बढ़ी व्हॉट्सऐप पर फेक कॉल्स
मीडिया रिपोर्ट के अनुसार, पिछले 2 हफ्तों में व्हॉट्सऐप पर फेक कॉल्स आने की संख्या बढ़ गई है। ज्यादातर फेक कॉल इंटरनेशनल नंबर्स के जरिए आ रहे हैं।
